Mangwalo ndibbwe amusemo walusyomo lwa bana Kristu ooyo uutakonzyi kwaandauka nokuba kubaa lwaanzi pe. Njenzila yini eeyo Yahuwah njaakayoyela muya Wakwe, iitozya kubuumi butamani. Boonse aabo basyomeka mumyoyo yabo, kabatandila Yahuwah a bululami Bakwe, ciyooba cilengwa cabo kubala Bbaibbele akuyobozya majwi aabuumi mumizeezo yabo. Kumuka kubala nokuba kutonkela ambali kubala jwi lyokwa Yahuwah, inga caambilizya kusala lufu atalaa buumi. Inzya ncintu cilemu boobo, nkaambo kuti swebo twaleka kweenda mumumuni wajwi Lyakwe, nkokuti inga twacaala mumudima ooyo uuyaa kwiindila kusiya mbi katukkede mucimvwiide calufu.
Muciindi camanyongwe aakumamanino aanyika aayo aali afwaafwi kulangana andiswe, lusyomo lwabantu bokwa Yahuwah luyoosunkwa kapati kwiinda mbolwakasunkidwe kale muciindi cakainda kusyule lyesu. Eelyo kupenzyegwa kwaakusikila mpokululila limwi ncobeni, alimwi zintu zyaakutalika kucitika cakavwumbu mumbali lyesu, aabo batasimpidwe mu Mangwalo, bayooleka kulangila cili coonse akukukulwa kabaya kooko kulaale. Atukonkezye kuyobozya zyisyomyo zyokwa Yahuwah mubutala bwamizeezo yesu obuno buzuba, nkaambo ambweni kuti twalindila cifumo inga twaakuzundwa.
Twaambo Tuli Lusele Swebo Ncotweelede Kuyobozyela Mangwalo mu Mizeezo Yesu
- Yahuwah utwaambila kuti tweelede kusoma jwi Lyakwe akuliyobozya mumizeezo yesu.
- Yahushua awalo wakali kuswata Mangwalo.
- Kuswata Mangwalo ncintu cilengulula mizeezo yesu akutugwasya kupona buumi bwakuteelela akutobela Taata wesu uutuyanda Yahuwah.
- Kuswata Mangwalo cituletela kubaa nguzu ziyandika muziindi zyamasunko
- Kuswata Mangwalo citupa kuti swebo tukonzye kupa bumboni kuli baabo basweekede.
- Kuswata Mangwalo citugwasya kuti tukonzye kukulwaizya akuumbulizya bamwi mbotusyoma limwi.
- Kuswata Mangwalo cituyubunwida kuyanda kwa Taata Yahuwah eelyo notutonkomana kuyeeya Nguwe mumyoyo yesu.
- Kuswata zisyomyo zya Mangwalo inga catugwasya kuti tukonzye kwiimikila nji katulaa nguzu eelyo notulangana amasunko amanyongwe aakumamanino aaciindi.
1.
Yahuwah, kwiinda mubashinshimi abaapositolo Bakwe, utwaambila kuti
swebo tweelede kuyobozya jwi Lyakwe mumizeezo yesu.
Kuti katuyanda kubaa buumi mbotukkala kuti kabuswaangene ciindi coonse a Taata wesu Yahuwah, swebo tweelede kusongwaala akuteelela kwaambilwa kuti katubala; tweelede kuswata akubikka majwi Aakwe mumoyo katwaazyi lyoonse.
Kosongwaala kubala akulitondezya kuti webo uli muntu uutambulika kuli Yahuwah, similimo uutakwe cintu cimuusya nsoni, uuyiisya akupandulula jwi lyakasimpe cakulomya. (2 Timoteyo 2:15)
Koswiilila webo, O Isilayeli: Yahuwah Elohimu wesu, Yahuwah ngumwi! Webo weelede kuyanda Yahuwah Elohimu wako amoyo wakwo woonse, amuya wako woonse, alimwi anguzu zyako zyoonse. Alimwi aaya majwi ngekulailila buno buzuba ayelede kuba mumoyo wako. Webo ukalomye kuyiisya bana bako alimwi, ukaambaule majwi aaya eelyo nokkede muŋanda yako, eelyo noyenda munzila, eelyo nolede ansi, eelyo nobuka. Webo uyokwaangilila majwi aaya kuti cibe citondezyo kujanza lyako, alimwi akabe ankumo yako akataa meso. Webo uyokwaalemba mumbalaa mulyango waŋanda yako amumilyango yalubuwa lwako. (Ciibalusyo 6:4-9)
Amulekele jwi lya Kristu likkalilile akuvwula muli ndinywe mubusongo boonse; kamuyiisyanya akukulwaizyanya mubusongo boonse, amuntembauzyo, munyimbo zyakulumbaizya Yahuwah, nyimbo zyamuuya, kamuzwide kulumba mumyoyo akwiimbila Yahuwah mumyoyo yenu. (Bakolose 3:16)
2. Yahushua awalo wakali kuswata Mangwalo.
Yahushua, naakacili anyika, lyoonse aabo bakali kuswiilila Nguwe, wakali kubatondekela ku Mangwalo. Ciindi aciindi, Walo wakali kubelesya Mangwalo kuti akulwaizya basyomeka akulesya kubula luzyibo kwabaabo bakamukaka kuti Walo ngo Kristu.
Yahushua wakati kuli mbabo, Hena tamuninga balide mu Mangwalo, Ibbwe eelyo bayaki ndyobaasowela kumbali, ndyeenya lyakaba bbbwe lipati lyamusemo kwiinda woonse: eeyi micito yokwa Yahuwah, alimwi ncintu ceebeke amumeso eesu? (Mateyo 21:42)
Yahushua wakabavwiila akubaambila kuti, Inywe mulalubizya, mukutazyiba Mangwalo,nokuba nguzu zyokwa Yahuwah.(Mateyo 22:29)
Muwoola ndyeenya eelyo Yahushua wakaambila makamu aabantu kuti, Hena mwandiboolela mbuli bantu bayandaula kabwalala kamujisi macceba ankoli kuti mundijate Ime? Ime ndakali kukkala abuzuba akati kenu nkeyiisya mutempele, pele kunyina nimwaandijata. Pele coonse eeci caacitika, kutegwa Mangwalo aabashinshimi azuzikwe. Mpoonya basikwiiya bakwe boonse bakamumwaika, akubweza lubilo, kwaimpana tukokola (Mateyo 26:55-56)
Mpoonya wakabwezelezya anguwe basikwiiya bali kkumi ababili, akubaambila balo kuti, Amulange, lino tuya ku Jelusalema, alimwi zyoonse zintu zyakaambilizyigwa abashinshimi eezyo zijatikizya Mwanaa muntu, ziyoozuzikwa. (Luuka 18:31)
Mpoonya wakati kuli mbabo, Nobafubafuba nywebo, nkaambo nzi ncomulelema boobo kusyoma zintu zyoonse eezyo bashinshimi nzyobakaambilizya: Hena Kristu taakeelede kupenga zyintu zyoonse eezyi, akunjila mubulemu Bwakwe na? Alimwi wakatalikila kuli Mozesi akubashinshimi boonse, walo wakabasanzawida mumangwalo woonse eezyo zyintu zyaambilizya kugaminina Nguwe Lwakwe. (Luuka 24:25-27)
Alimwi walo wakati kuli mbabo, Ngaaya majwi ngeekamwaambila inywe, eelyo neekali andinywe, kuti zyintu zyoonse zyeelede kuzuzikwa, eezyo zyakalembwa mumulawo ookwa Mozesi, amubashinshimi, amuntembauzyo, eezyo zyaambilizya ndime. (Luuka 24:44)
Kunyina muntu uunga waboola kuli Ndimwe, pele buyo kuti Taata ooyo wakanditumina wamweeta lwakwe kulindime: alimwi Ime njoomubusya mubuzuba bwamamanino. Cililembedwe mubashinshimi, Alimwi bayooyiisyigwa a Yahuwah. Aboobo muntu uuli woonse ooyo wakamvwa, akumuzyiba Taata, kaboola kuli ndime. (Johani 6:44-45)
Kuti katuyanda kukkala muluyando lwa Mufutuli, swebo tweelede kucita mbweenya mbuli Nguwe muzyintu zyoonse, kusanganya aciyanza cakusanyangula Mangwalo amoyo woonse.
Pele kufumbwa ooyo uubamba jwi Lyakwe [Yahushua], muli nguwe ncobeni luyando lwa Yahuwah lulilondokede: mbombubo oobo mbutuzyi kuti tuli muli Nguwe. Ooyo waamba kuti ukkede muli Nguwe awalo weelede kweenda, mbweenya mbwaakali kweenda aWalo. (1 Johani 2:5-6)
3. Kuswata Mangwalo kuyakulula mizeezo yesu akutugwasya mubukkale bwakupona katulondokede kutobela Taata wesu Yahuwah uutuyanda.
Ijwi Lyako Ime ndakaliyobola mumoyo wangu, kutegwa Ime nditakucitili cinyonyoono. (Intembauzyo 119:11)
Mbubuti mwana musankwa mukubusi mbwanga wasalazya nzila yakwe? Kwiinda mukuteelela akweendela mujwi (Intembauzyo 119:9)
Ijwi lya Yahuwah lilaa nguzu zyakusandula maumi akulengulula mizeezo yakasiya kuti mbi nkaambo kacinyonyoono.
Alimwi mutabi bantu beendelana azyanyika eeyi: pele amusanduke nywebo kwiinda mukulengulula mizeezo yenu, kutegwa inywe mukalizyibile mbocibede cintu cibotu, citambulika, alimwi akuyanda kwa Yahuwah. (BaLoma 12:2)
Eelyo Mangwalo naabalwa mumuya wakupaila, ayubununa zibaka zyaciimo cesu cibulide nguzu, akuvwununa mizeezo yesu, akutusalazyila ciimo cini camyoyo yesu mubusyu bwa Julu lyoonse:
Nkaambo jwi lya Yahuwah ndifwamba, alimwi lilaa nguzu, alimwi lilabosya kwiinda cceba lili lyoonse likwengedwe kumabazu obile, lilayasa kusikila lyakwamuna akataa mubili amuya wamuntu, akwaandaanya aswaanganina zifuwa amooma, alimwi lilakonzya kuzyiba mizeezo amakanze aamoyo. (BaHebulayo 4:12)
Mangwalo atupa nguzu zya kumvwisya, kutegwa swebo kwiinda mu Muya Uusalala tulete “muzeezo uuli woonse kuti weendelane akuteelela Kristu.”
(Nkaambo zilwanyo zyankondo yesu tazyili zyilwanyo zyanyama yabuntu, pele zilaanguzu kwiinda muli Yahuwah cakuti inga zyawola akudilimuna zintu ziyumu nta;) Nkaambo tulanyonyoona mizeezo iilubide yoonse acintu cili coonse cisumpulwa kuti cikazyanye aluzyibo lwa Yahuwah; alimwi tulazunda mizeezo yoonse akwiicita kuti imvwide Kristu (2 Bakolinto 10:4-5)
4. Kuswata Mangwalo citupa nguzu zyitweelede muziindi zyamasunko.
Yahushua, Mwana wa Singuzuzyoonse uunyina cinyonyoono, lyoonse wakali kubelesya Mangwalo kuti alwane masunko. Mbubuti swebo, muciimo cesu cuubukide alimwi cisofweede akunjomba muntimba yacinyonyoono, mbotweelede kuzyibila kubelesya cceba eeli libosya koonse-koonse? Kuti katuyanda kuzunda, tweelede kulizyiba jwi lya Yahuwah mumyoyo yesu mbolibede bwini katweendela antoomwe andilyo.
Mpoonya Yahushua wakeendelezyegwa aMoza kuya munkanda kuti akasunkwe adyabooli. Alimwi naakaliimya kulya kwamazuba aali makumi one, asyikati amasiku, wakafwa nzala. Aciindi eeco, Sikusunka wakaboola akumwaambila kuti: “Ikuti naa uli mwana wa Yahuwah, ambila mabwe aaya kuti abe zinkwa.” Pele wakaingula kuti: “Kulilembedwe kuti: ‘Muntu teelede kuponena acinkwa calo, pele weelede kuponena amajwi oonse aazwa kumulomo wa Yahuwah.’ ” Mpoonya Diabolosi wakaunka anguwe kumunzi uusalala, waakumwiimika atala abwaanda bwakazingulukide tempele akumwaambila kuti: “Ikuti naa uli mwana wa Yahuwah, koliwaala ansi, nkaambo kulilembedwe kuti: ‘Uyoolailila bangelo bakwe kutegwa bakakukwabilile, alimwi bayookutemba amaanza aabo kutegwa utakabi nolinontola kubbwe.’ ” Yahushua wakamwiingula kuti: “Alimwi kulilembedwe kuti: ‘Utasunki Yahuwah Leza wako.’ ” Alimwi Diabolosi wakamutola kucilundu cilamfwu kapati akumutondezya malelo woonse aamunyika abulemu bwangawo akumwaambila kuti: “Zyoonse eezyi ndilakupa ikuti wafwugama akundikomba.” Mpoonya Jesu wakamwiingula kuti: “Kozwa aawa Saatani! Nkaambo kulilembedwe kuti: ‘Ngu Jehova Leza wako ngoyelede kukomba, alimwi ngonguwe alikke ngoyelede kubelekela mulimo uusetekene.’ ” Mpoonya Diabolosi wakamusiya, eelyo bangelo bakaboola akutalika kumukutaukila. (Mateyo 4:1-11)
5. Kuswata mangwalo citupa nguzu kuti tuba bumboni bulomede kuli baabo basweekede.
Pele amulemekezya Yahuwah Elohimu mumyoyo yenu: mumyoyo yanu amubone Kilisito kuti Mwami akuti ulasalala, kamulibambilide lyoonse kuliiminina kumuntu uuli woonse uukonzya kumubuzya kaambo kajatikizya bulangizi mbomujisi, pele amucite boobo amoyo mubombe alimwi abulemu kapati. Amuzumanane kuba amizeezo mibotu; ikutegwa kufwumbwa nobamwaamba zyintu zibi, kuti muli bantu bacita zisofweede, aabo bamwaamba zyintu zibi bafwe nsoni akaambo kabukkale bwanu bubotu mbomuli basikutobela Kilisito. (1 Petulo 3:15)
Kuti katuyanda kuzuzika mulimo mupati, swebo tweelede kubikkila maanu muzyintu zyoonse mumyoyo yesu, zyoonse eezyo Yahuwah aMwanaakwe nzyobakatulailila swebo.
Aboobo kamuya mukayiisye bantu bamisyobo yoonse kuba basikwiiya, akubabbapatizya muzyina lya Taata alya Mwana alya muuya uusalala, kubayiisya kubamba zyintu zyoonse nzyondakamulailila. Alimwi amubone! Ndili andinywe mazuba woonse mane kusikila kumamanino aabweende bwazyintu oobu.” (Mateyo 28:19-20)
6. Kuswata Mangwalo citugwasya kuti tukonzye kuyumya akukulwaizya bamwi mbotusyoma limwi.
Mangwalo nkasensa kamalailile aabululami alimwi alusyomo lutakonzyi kuwida ansi.
Magwalo woonse akayoyelwa amoza wa Yahuwah, alimwi alagwasya mukuyiisya, mukusinsa, mukululamika, mukulaya cabululami, kutegwa muntu wa Yahuwah ayelele ncobeni, kalibambilide cakumaninina kubeleka mulimo mubotu uuli woonse. (2 Timoteo 3:16)
Kubikka jwi lyokwa Yahuwah mumyoyo yesu citugwasya kuti tukonzye kukomezya basazima abacizyi besu mulusyomo.
Amucenjele, bakwesu, kuti kutabi muntu akati kanu uuba amoyo mubi;ooyo uunyina lusyomo kwiinda mukulizandula kuli Yahuwah uupona; pele amuzumanane kukulwaizyanya abuzuba, kufwumbwa kuti kabucaambwa kuti ndi “Sunu,” kutegwa kutabi muntu naba omwe akati kanu uuyumya moyo akaambo kakweenwa anguzu zyacibi. (BaHebulayo 3:12-13)
Alimwi tutanooleki kuswaangana antoomwe, mbuli bamwi bajisi ciyanza eeci, pele katuyumizyanya umwi amweenzinyina, alimwi atuzumanane kucita boobo ikapati mbomubwene kuti buzuba bwaswena afwaafwi. (BaHebulayo 10:24-25)
7. Kuswata Mangwalo kutuyubunwida kuyanda kwa Taata Yahuwah, akutonkomana kuyeeya Nguwe mumyoyo yesu kuti cibe cintu kugeme maumi eesu
Kukutandila musyini uutafwi, ncintu ciyandika kuti swebo tubikke jwi lyoka Taata kunembo lyesu lyoonse.
Ime njootonkomana kuyeeya milazyo yako, alimwi njoolemeka nzila zyako. Ime njookkomanina milazyo yako: Ime nsyekalubi jwi lyako (Intembauzyo 119:15-16)
Meso aangu andilesya kubona masiku woonse, kutegwa Ime ndikonzye kuyeeya jwi lyako (Intembauzyo 119:148)
Ijwi lyako ndilambe kumaulu aangu, alimwi mumuni munzila yangu. (Intembauzyo 119:105)
Kutonkomana kuyeeya jwi lya Yahuwah ncecijuzyo cakuvwuba akuzwidilila muzintu zyoonse.
Eeli bbuku lya mulawo talikaatuki kuzwa mukanwa lyako; pele webo weelede kuyeeyela mundilyo syikati amasiku, kutegwa webo ukakonzye kucita zyoonse zyilembedwe muli ndilyo: nkaambo eelyo webo uyoobamba nzila yako kuti ibaa buvwubi, alimwi webo uyoobaa kuzwidilila (Joshua 1:8)
8. Kuswata zisyomyo zya Mangwalo citupa kuti twiimikile nji katulaa nguzu eelyo notulangana masunko amanyongwe aamamanino anyika.
Kopobola kusekelela nkaambo ka zisyomyo ziyandisi zyokwa Yahuwah buno buzuba, kutegwa webo ukaimikile kolaa nguzu mumasunko aacizya kumbele!
Ooyo uukkede akuyusila muli Sijulu wamajulu, uyoolyookezya mucimvule ca Singuzuzyoonse. Kuli Yahuwah waamba kuti, “Nduwe matijilo acikwabilizyo cangu, nduwe ngwesyoma.” Nguukuvuna kuzwa kukakole kateyedwe, nguukuvuna kuzwa kucuumo. Ulakuvumbilila amapepe aakwe, webo ulayuba kunsi aamababa aakwe. Ntobo acikwabilizyo cako nkusyomeka kwakwe. Tokayoowi ziyoosya masiku, mivwi niibilima sikati tiikakuyoosyi. Tokayoowi nikuba kuti kukaboole mwiika mumudima, niciba cuumo cinyonyoona ciindi caacilungu-lungu. Kumbali lyako bantu bali cuulu balawa, kujanza lyako lyalulyo bantu balizyuulu zili kkumi balawa, pele yebo lwako tacikakugumi pe. Yebo lwako uyoolangilide buyo, uyoobona kusubulwa kwabasofweede. Kuti Sijulu wamajulu waba ngamayubilo aako, ooyo Mwami Yahuwah uuli ngamatijilo aako, masimpe taakwe ciyookucisa, taakwe mapenzi ngoyoobona munsi aanduwe kuŋanda yako. Nkaambo Yahuwah uyoolailila bangelo bakwe kuti bakukwabilile, kuti bakucingilizye munzila zyako zyoonse. Bayookujata kukunyamuna mumaanza, kuti utafumpuli cituta cako abbwe. Uyoolyataula syuumbwa ankombola, uyoolyataula cipile asyuumbwa wabutambo, ayalo nzoka nkali uyooilyataula. Lino mukuti ulandiyanda alimwi ulizi zina Lyangu, njoomukwabilila. Aakundiita njoomuvwuwa, mumapenzi aakwe njooba aanguwe, njoomuvuna akumulemeka. Njoomucita kuti akoongole, ndiyoomufutula. (Intembauzyo 91)
Ngomuntu ooyo uuyookkala mujulu, uuli aacitijilo ciyumu mbuli cilundu. Unooyoopegwa zyakulya, maanzi taakamumanini pe. (Izaya 33:16)
Pele aabo balangila mu Mwami Yahuwah uyoobabukulusya akubapa nguzu. Bayoouluka mbuli basikwaze, bayoozuza pele tabakawizuki, bayooyenda pele tabakakatali. (Izaya 40:31)
Mutayoowi nywebo; nkaambo Ime ndili aandinywe. Mutatyompwi kayi ndime Elohimu wanu. Ndiyoomuyumya-yumya, akumugwasya, ndiyoomujatilila ajanza lyangu lyalulyo liluleme. Boonse bamulwana bayoofwa nsoni, bayoousigwa. Basinkondonyoko bayooba cintu buyo, bayooloba. Nokuba kuti mukayandaule basinkondo tamukooyoobabona pe. Aabo bamulwana bayooba bantu buyo. Mebo nde Mwami Yahuwah wanu ndime eejisi maanza aanu aalulyo. Ndime ndimwaambila kuti, ‘Mutayoowi pe, ndilamugwasya.’ (Izaya 41:10-13)
Pele lino mboobu mbwaamba Mwami Yahuwah, ooyo wakakulenga O Jakobo, ooyo wakakubumba O Isilayeli. “Utayoowi, nkaambo ndime ndakunununa. Ndakakwiita azina Lyangu, uli Wangu. Waakwiinda mumaanzi, ndinooli aayebo, alimwi waakuzabuka milonga tiikakukwempuli. Waakwiinda mumulilo, tokooyoopya pe. Kuvwilima kwamulilo takukakuulubi. Ndime Mwami Yahuwah wako Uusalala wa Isilayeli, Mufutuli wako. Ndaaba Ijipiti kuti ibe cinunuzyo cako. Ndaaba Kusyi a Seba mubusena bwako. “Ndapa misyobo yoonse kuti ikabe cinunuzyo cabuumi bwako, nkaambo uleebeka kulindime, ndakuyanda alimwi ndakulemeka. Utayoowi, ndili aayebo! Njooleta lunyungu lwako kuzwa kujwe akumubunganya kuzwa kumbo. (Izaya 43:1-5)
Kuti katuyanda kuyoojanwa katulibambide eelyo Simalelo wesu aakuboola, swebo tweelede kuzuzya ziyumwido zyesu lyoonse kazizwide mungwimba “Aboobo tutooni mbuli mbobacita bamwi. Katulanga akubatama.” (1 Batesalonika. 5:6)
Mwanaa Muntu aakuboola mubwami bwakwe ciyooba mbuli cakacitika kuli banakalindu aabo bakaunka kuti bakacingauzye sibwiinga: “Nkabela bulelo bwa Kujulu inga bweelekwa abanakalindu bali kkumi, aabo bakabweza malambe aabo, akuunka kuyoocinga sibwiinga. Muli baaba, bosanwe bakali bafuba-fuba, pele bamwi bosanwe bakalicenjede. Ciindi bafuba-fuba nibakabweza malambe aabo, taakwe nibakabwezelezya mafuta aakuyobozya ambali. Pele basongo bakabwezelezya nsazi zyamafuta aamalambe aabo. Nkaambo kakuti sibwiinga wakamuka kuboola, boonse bakafukula boona. Lino akati kamasiku kwakamvwigwa kuyobeka kwakuti, ‘Amuswiilile sibwiinga waboola! Amuzwe mukamucinge!’ Aboobo basimbi aabo boonse bakabuka, bayasya malambe aabo. Nkabela basimbi bafuba-fuba bakati kubasongo, ‘Amutwaabile aswebo kaka mungwimba nkaambo kayi malambe eesu azima!’’Pele basimbi basongo bakaingula kuti, ‘Ambweni kuti twamwaabila tatutizulile. Nkaako kamuya kubasambazi mukalyuulile.’ Nkabela kabacuula, sibwiinga wakasika. Mpawo aabo bakalibambilide bakanjila anguwe mupobwe lyabwiinga, eelyo mulyango wakajalwa. Lino musyule aabo basimbi bakasika abalo, bamwaambila sibwiinga bati, ‘Mwami, Mwami tujulile.’ Walo wakabaingula kuti, ‘Ncobeni, nsimwizi pe.’”Yahushua wakati, “Mulindilile nkaambo tamuzi ciindi Mwanaa Muntu nayooboola.” (Mateyo 25:1-13)
Toonse, kwiinda muluzyalo lwa Taata, atulyaabe kubala abuzuba ijwi Lyakwe lipa buumi , kutegwa swebo tukakonzye amoyo uusyomeka kwaamba mbuli Joobo kuti,
Kunyina pe Ime neekadilika musyule kuzwa kumulawo wamulomo wakwe; Ime ndakalanganya majwi aamulomo wakwe kuti alainda kuyandika kwiinda cakulya. (Joobo 23:12)
bem_Latn bem_Latn bem_Latn bem_Latn nso_Latn bem_Latn nso_Latn bem_Latn bem_Latn lug_Latn bem_Latn unk bem_Latn bem_Latn bem_Latn bem_Latn bem_Latn bem_Latn nso_Latn bem_Latn bem_Latn sna_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn ibo_Latn bem_Latn bem_Latn bem_Latn bem_Latn bem_Latn bem_Latn bem_Latn lua_Latn bem_Latn bem_Latn bem_Latn bem_Latn bem_Latn bem_Latn bem_Latn kon_Latn bem_Latn bem_Latn bem_Latn bem_Latn bem_Latn bem_Latn bem_Latn nya_Latn sna_Latn bem_Latn bem_Latn bem_Latn lug_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn